Pēc divus gadus ilgušas izmeklēšanas 2017. gada beigās tika iegūta informācija par to, ka, iespējams, laikā no 1995. gada līdz 1996. gadam cilvēku mirstīgās atliekas tika pārvietotas no Askeia uz izgāztuvi, kas atrodas Dikomo/Dikmen. Kamēr ES šī informācija nebija zināma, laikā no 2009. gada līdz 2012. gadam tā finansēja atkritumu poligona atjaunošanas projektu. Komisija 2018. gada janvārī nodeva KBPJ rīcībā ES projekta ietvaros veikto darbu tehniskās specifikācijas un rasējumus. KBPJ 2018. gada februārī lūdza finansēt priekšizpēti, lai novērtētu iespējas atkritumu poligonā veikt rakšanas darbus, ievērojot pienācīgus drošības pasākumus ar rakšanas darbiem saistītā sanitārā riska mazināšanai, un lai aprēķinātu šādu izrakumu un sekojošās iespējamās objekta atjaunošanas izmaksas. Komisija uz šo lūgumu deva pozitīvu atbildi, un šobrīd notiek izpēte.

4.2.Informācijas sniegšana, atklātība un pamanāmība

2018. gadā notika pavisam 330 pamanāmības un komunikācijas pasākumi, daudzi no tiem tika organizēti sadarbībā ar Eiropas Komisijas pārstāvniecību Kiprā. Daži no 2018. gada nozīmīgākajiem notikumiem: prezentācijas par stāvokli Savienībā un 2018. gada prioritātēm, “Atvērto durvju festivāls”, kura ietvaros dažādās pilsētās tika sniegta informācija par PSO darbu, darbsemināri par pārtikas nekaitīgumu, kuros aplūkots, kā pārtikas nekaitīgumu uzlabo ES atbalsts, kā arī vidusskolēnu vizītes ES finansētajā Morphou/Güzelyurt NAI. Eiropas diena tika atzīmēta ar vienu plašu brīvdabas pasākumu Nikosijā un diviem klasiskās mūzikas brīvdabas koncertiem Lefka/Lefke un Templos/Zeytinlik. Tajos uzstājās abu kopienu kopīgais kamerorķestris, un tajos piedalījās vairāk nekā 500 cilvēku.

Plašu informatīvo tvērumu nodrošināja daudzi publiskie pasākumi par Kipras turku kopienai paredzētajām ES stipendijām, tostarp studentu un absolventu tīklošanās pasākums Nikosijā. Notika dažādu kultūras mantojuma projektu, tostarp Armēņu Svētās Marijas baznīcas projekta, Karmela Svētās Marijas baznīcas projekta un Ravelīna zemes vārtu projekta, noslēguma ceremonijas. Koutsoventis/Güngör notika pasākums, kurā tika atklāta pabeigtās cieto atkritumu uzglabāšanas iekārtas (2. posms) darbība; plaša auditorija tika informēta par ES atbalstu Kipras turku kopienai attiecībā uz cieto atkritumu apsaimniekošanu. Dažādās skolās notikušajās mācībās tika sniegta arī informācija par ES atbalstu, kas saistīts ar satiksmes drošību un veselības aizsardzību un drošību darbā.

Tika izdotas divas nozīmīgas publikācijas: “2008-2018: 10 Years Working Together For Our Common Heritage – The Technical Committee on Cultural Heritage in Cyprus” (“2008.–2018. — desmit gadi kopīga darba mūsu kopīgā mantojuma labā. Kipras Kultūras mantojuma tehniskā komiteja”) un “Aid Programme for the Turkish Cypriot community Selected Stories” (“Atbalsta programma Kipras turku kopienai. Pieredzes stāsti”).

4.3.Apspriedes ar Kipras Republikas valdību

Tika rīkotas sanāksmes ar Kipras Republikas valdības pārstāvjiem, jo īpaši tad, kad salu apmeklēja Komisijas augstākā līmeņa amatpersonas. Komisija turpina paļauties uz valdības sadarbību īpašuma tiesību pārbaudīšanā un regulāri tiekas ar pastāvīgo pārstāvniecību Briselē.

5.Secinājumi

Komisija turpina sniegt palīdzību saskaņā ar Atbalsta regulu ar mērķi veicināt Kipras atkalapvienošanos, cenšoties sasniegt sešus regulā izvirzītos mērķus un tādējādi atbalstot Kipras turku kopienas ekonomisko attīstību. 2018. gadā palīdzība joprojām bija vērsta uz jomām, kurās ir īpaši problemātiski panākt atbilstību nākotnē piemērojamam acquis.

Ņemot vērā spēju ierobežojumus, ierobežotos cilvēkresursus un finanšu resursus, kā arī nevienmērīgo sagatavotību acquis īstenošanai nākotnē, rūpīgi jāizvērtē projektu ilgtspēja. Līdzšinējās palīdzības rādītāji un projektu gatavība pastāvīgi atspoguļosies turpmākajā programmu plānošanā. Arī turpmāk galvenie centieni tiks veltīti lielākas ietekmes panākšanai prioritārajās jomās — tiks īstenots mazāk pasākumu, bet tie būs vērienīgāki.

Komisija ir gatava piešķirt resursus, tostarp atbalsta programmas ietvaros, lai pēc nepieciešamības atbalstītu ANO vadītās noregulējuma sarunas.